הוועדה לקידום מעמד האישה ולשוויון מגדרי, כנסת 20, פרוטוקול מספר 139, 2017-01-17 09:30

עאידה תומא סלימאן: בוקר טוב.

עאידה תומא סלימאן: אני פותחת את הישיבה של הוועדה לקידום מעמד האישה ולשוויון מגדרי.

עאידה תומא סלימאן: היום 17 בינואר 2017 ואנחנו היום דנים בהצעה לדיון מהיר שהועברה אלינו מנשיאות הכנסת, של חבר הכנסת נחמן שי - למעלה מ-10 חודשים שלא מונתה מנהלת לרשות לקידום מעמד האישה.

עאידה תומא סלימאן: אני אתן לחבר הכנסת היוזם לפתוח את הדיון ואחר כך אגיד כמה מילים בעצמי, לפני שאנחנו נכנסים לדיון הזה.

עאידה תומא סלימאן: בבקשה.

נחמן שי: בוקר טוב, תודה רבה על קביעת הדיון ותודה למשתתפים ולמשתתפות שהגיעו לכאן.

נחמן שי: אני התעוררתי את האמת אולי קצת מאוחר, אחרי שהתברר לי שבמשך תקופה ארוכה התפקיד הזה של מנהלת הרשות למעמד האישה במשרד ראש הממשלה איננו מאויש.

נחמן שי: יש תמיד איזו אפשרות למעבר קצר של חודשיים-שלושה בין ממלא תפקיד אחד לממלא תפקיד אחר ושזה בגדר הסבירות.

נחמן שי: כשזה הולך ומתרחב – כרגע זה כמעט שנה – זה גובל במחדל, בעיני מחדל חמור, שתפקיד מרכזי כזה – ותיכף נדבר על המרכזיות שלו – במקום חשוב, כלומר במשרד ראש הממשלה, למרות שזה הוסט עכשיו למשרד לשוויון חברתי, לא מאויש וממילא אין מי שימלא את התפקידים שהחוק קבע שהרשות הזאת צריכה למלא.

נחמן שי: אמרתי כבר שישנה התדרדרות – אני עוקב אחריה הרבה שנים – במעמד של הרשות וביכולת התפקוד שלה, בהתחשבות במעמדה בתוך משרד ראש הממשלה וביכולת שלה להשפיע על מהלכים, כפי שנדרש ממנה גם בממשלה עצמה – היא צריכה להגיש חוות דעת וכן הלאה, ללוות חקיקה וכדומה; וגם במעמד שלה כלפי משרדי ממשלה ואולי גם גופים ציבוריים אחרים, שיכולים להסתכל עליה כעל כתובת של מי שנלחמת את מלחמתן של הנשים בשירות הציבורי, וזה צריך להיות בעצם מהות העניין.

נחמן שי: זה כבר הרבה זמן לא כך, אני מציע שלא נהיה תמימים.

נחמן שי: אנחנו מכירים את הדבר הזה, אבל זה לא אומר שאי אפשר לעשות את זה וזה לא אומר שלא צריך לעשות את זה.

נחמן שי: ולכן אני מאד מאוכזב מכך שלמרות שיש לנו שרה, שכרגע היא העמידה את הנושא הזה כאחת מארבע הרגליים של התפקיד שלה, עדיין לא מצאה דרך לאייש את התפקיד.

נחמן שי: אנחנו לא פועלים בחלל ריק.

נחמן שי: אנחנו יודעים וגם היו לי שיחות עם השרה גמליאל, שנעדרת היום מהדיון, לגבי התפקיד הזה והיא הסבירה לי שתקופה ארוכה, בערך כאורך התקופה שהזכרתי קודם, היא משתדלת לאייש אותו באמצעות מועמדת שהיא הציגה, אבל המועמדת הזאת לא עמדה במבחנים שנציבות שירות המדינה העמידו בפניה.

נחמן שי: מונתה ועדה, היא לא עברה את הוועדה.

נחמן שי: היא גם פנתה ליועץ המשפטי לממשלה.

נחמן שי: אני רואה שהגברת עורכת הדין דינה זילבר פה, אז היא תציג לנו את עמדת היועץ ונשמע מה תגובתו.

נחמן שי: בכל מקרה, אם התהליך נמשך כל כך זמן ארוך ואין דרך למנות את המועמדת שלה, יצטרכו למצוא מועמדת אחרת.

נחמן שי: אז זה לא יכול שהמחיר של חוסר היכולת למנות מועמדת אחת, יעלה במחיר שרשות שלמה מושבתת ואיננה יכולה לעשות את העבודה.

נחמן שי: בינתיים היא גם התדלדלה בכוח האדם ובאמצעים שלה, שזה טבעי כשאין מי שמוביל אותה.

נחמן שי: אז לכן באמת, עם כל הרצון הטוב שיש לי ואני עושה את זה בדרכים אחרות לסייע לשרה גמליאל בנושאים אחרים, אני חושב שבעניין הזה חובה עליה לעצור, למצוא מועמדת אחרת אם באמת כלו כל הקיצין ואי אפשר למנות את אותה גברת שהיא הציגה לתפקיד.

נחמן שי: אי אפשר למנות אותה – אז צריך לחפש מועמדת אחרת, כי זה בלתי נסבל בעיני שקרוב לשנה אין מנהלת לרשות למעמד האישה במשרד ראש הממשלה או כרגע במשרד לאזרחים ותיקים.

נחמן שי: עד כאן.

נחמן שי: תודה רבה.

עאידה תומא סלימאן: תודה רבה חברת הכנסת נחמן שי.

עאידה תומא סלימאן: את האמת, אני מודעת לבעיה הזאת וכולנו עוקבות אחרי ההתפתחויות בנושא הזה ואני פניתי בעבר כמה פעמים ודיברתי עם השרה, דיברתי עם האנשים במשרד, כי ראיתי את החשיבות הרבה בלמנות מנהלת לרשות לקידום מעמד האישה.

עאידה תומא סלימאן: הרשות לקידום מעמד האישה קמה לאחר חקיקה בשנת 1998 וכפי שאמרת, חבר הכנסת נחמן שי, אנחנו כל הזמן רצינו שהרשות תפעל באמת למען מילוי התפקידים שהוטלו עליה לפי החוק.

עאידה תומא סלימאן: בשנת 2014 הממשלה אפילו הרחיבה את האחריות של הרשות ונתנה לזה תוכן יותר מעמיק אפילו של לבקר את תכניות הממשלה המוגשות בשנת 2015 ולבדוק עד כמה יש בהן גישה שהיא שוויונית מבחינה מגדרית ולתת המלצות.

עאידה תומא סלימאן: הממשלה היטלה על הרשות והמנהלת שלה גם לפעול למען הדרכת המשרדים השונים בהטמעת חשיבה מגדרית ולפקח על איך הדברים מתנהלים.

עאידה תומא סלימאן: הממשלה החליטה גם שהרשות ובמיוחד מנהלת הרשות - בהחלטה כתוב בצורה הכי ברורה - להקים ועדה שתכלול שרים מכלל המשרדים, כדי לפתח תכנית לאומית להטעמת חשיבה מגדרית.

עאידה תומא סלימאן: עד היום הזה הדבר לא יושם ואין למי לפנות, כי אין מנהלת רשות שאפשר לדרוש ממנה.

עאידה תומא סלימאן: זה עלה בכמה ישיבות, שאפילו השרה גילה גמליאל נכחה בוועדה פה ואנחנו העלינו את הסוגיה.

עאידה תומא סלימאן: אנחנו גם יודעים שיש ניסיון למינוי מנהלת הרשות.

עאידה תומא סלימאן: תיכף ארצה לשמוע גם מהנציבות, מה מונע את מינוי המועמדת.

עאידה תומא סלימאן: אני הייתי רוצה שבדיון הזה ישתתפו מהמשרד לשוויון מגדרי והיה אפילו עדיף שהשרה בעצמה תהיה נוכחת, או לפחות מנכ"ל המשרד, שאחראי על מינוי כזה.

עאידה תומא סלימאן: אנחנו הוצאנו את ההזמנות כבר לפני שבועיים ואנחנו היינו בקשר – צוות הוועדה היה בקשר וניסה לגייס מישהו שיגיע מהמשרד.

עאידה תומא סלימאן: אני מאד מאד מצטערת, ולא רק מצטערת, אני חושבת שזה קצת מכעיס לראות שלא נוכחים נציגי המשרד לשוויון מגדרי באולם הזה.

עאידה תומא סלימאן: אני חושבת שהדיון הוא דיון סופר חשוב.

עאידה תומא סלימאן: הוא דיון שמעיד על המחויבות גם לנושא, גם לתפקיד וגם לקיום הרשות.

עאידה תומא סלימאן: כולנו יודעים שהיום הרשות לא מתפקדת כמו שהייתה פעם.

עאידה תומא סלימאן: נכון, יש ממלא מקום למנהלת הרשות, נקבע ממלא מקום שהוא גם כן מנכ"ל המשרד ואנחנו יודעים כמה המנכ"לים עסוקים וכמה משימות מוטלות עליהם, אז לקחת עוד גם את הרשות, אני בטוחה – וזה לא עניין של ביקורת אישית – אבל אני בטוחה שקשה לתפקד בשני כובעים כאלה חשובים.

עאידה תומא סלימאן: אפשר למנות את מכלול הדברים שאנחנו מרגישים שלא מתקדמים בגלל שאין מנהלת רשות, אבל אני חושבת שכל מי שנמצאת ונמצא פה מבינים את החשיבות ויודע ויודעת שחלק גדול מהמשימות שהרשות הייתה צריכה למלא, בתקופה האחרונה אנחנו מרגישים את חסרונה.

עאידה תומא סלימאן: לכן אני ארצה לתת קודם כל לנציגים של הנציבות.

עאידה תומא סלימאן: עורך הדין רון דור, יועץ משפטי, נציבות שירות המדינה.

עאידה תומא סלימאן: מה שידוע לנו עד עכשיו שהשרה נתנה שם, מועמדות ואתם בדקתם את זה פעמיים.

עאידה תומא סלימאן: עד כמה שידוע לי היו שתי ועדות ואתם - - -

<רון דול: הוועדה התכנסה פעמיים לבקשת השרה.

עאידה תומא סלימאן: אוקיי.

עאידה תומא סלימאן: אז בבקשה.

<רון דול: אז קודם כל תודה.

<רון דול: רק עדכון עובדתי אחד.

<רון דול: בדקנו הבוקר – המינוי הזמני של המנכ"ל, שנעשה בזמנו, לאחר שהוועדה לא אישרה את המועמדת של השרה, אנחנו מבינים שפג תוקפו לפני כמה חודשים והשרה לא ביקשה לחדש את זה.

נחמן שי: יש לזה זמן מרבי שלושה חודשים, נדמה לי.

<רון דול: לא.

<רון דול: נכון שמינוי זמני הוא בתוקף לשלושה חודשים.

<רון דול: אפשר להאריך את זה לפי בקשת השרה.

<רון דול: לא הגיעה בקשה להאריך את זה.

נחמן שי: אז אין מנהל או מנהלת בכלל.

<רון דול: אין מנהל וגם מסתבר אין סגן מנהל וחסרים גם - - -

עאידה תומא סלימאן: יש רשות לפחות?

<רון דול: למיטב ידיעתנו יש רשות.

עאידה תומא סלימאן: אז כלומר מצדכם, כנציבות שירות המדינה, אין כיום ממלא מקום למנהלת הרשות לקידום מעמד האישה.

<רון דול: המינוי לתפקידים מהסוג הזה זה בסמכות השר.

<רון דול: כלומר, מינוי הקבע על פי החלטות הממשלה והחוק, זה שהשר או השרה מביאים לכל משרד, לכל תפקיד כזה מועמד, מבקש להעלות את זה בפני ועדת המינויים.

<רון דול: ועדת המינויים ממליצה או לא ממליצה לפי העניין והצעת המינוי מובאת בפני הממשלה לאישור.

<רון דול: במקרה הזה, אגב אוו דבר, לא אותו דבר, אבל גם המינוי הזמני בסמכות השר או השרה במקרה הזה, להביא את זה.

<רון דול: זה רק צריך לקבל התייעצות עם הנציב ואם מאריכים את זה עוד אז התייעצות והסכמה עם היועץ המשפטי לממשלה גם כן ואז לא צריך להעלות את זה לממשלה, רק להודיע למזכירות הממשלה.

<רון דול: כמו שאני אומר, הדבר הזה נעשה בזמנו וכרגע אין.

<רון דול: אז נחזור להליך של מינוי של קבע.

<רון דול: בינואר 2013 התכנסה ועדת המינויים, שנה שעברה, לבקשת השרה, סביב הצעת המינוי של עורכת הדין - - -

נחמן שי: בינואר 2015?

<רון דול: סליחה 13 בינואר 2016.

עאידה תומא סלימאן: זה עוד לפני שסיימה המנהלת הקודמת את תפקידה.

<רון דול: כן, או במקביל.

עאידה תומא סלימאן: היא סיימה בסוף ינואר.

<רון דול: אוקיי.

עאידה תומא סלימאן: שזה טוב.

עאידה תומא סלימאן: בוא נגיד ככה – הייתה התכוננות למעבר וזה טוב.

<רון דול: כן.

<רון דול: הוועדה כהרגלה, על פי הכללים המקובלים, בוחנת את המועמדות, את הניסיון התעסוקתי, מראיינת את המועמדת ומעבירה את ההמלצה שלה חזרה לשרה במקרה הזה, שאמורה להעביר את זה הלאה לממשלה.

<רון דול: אלא שבמקרה הזה ההמלצה לא הייתה חיובית.

<רון דול: הוועדה בעצם החליטה שלמרות שהמועמדת עומדת בתנאי הסף שנקבעו לחוק לצורך מילוי התפקיד, בכל זאת היא קבעה שהרקע המקצועי של המועמדת והניסיון התעסוקתי שצברה, הגם שאינם בתחום פעילותה של הרשות, אינם מגיעים לרף המקצועי הנוסף הרצוי והמספק לנושאת בתפקיד הזה.

<רון דול: אז זה בקיצור.

<רון דול: המלצת הוועדה הועברה חזרה לשרה.

<רון דול: היא החליטה שהיא לא יכולה לקבל את ההמלצה הזאת.

<רון דול: ביקשה לבקש את הוועדה שוב.

<רון דול: באופן חריג נציב שירות המדינה הסכים לכנס את הוועדה שוב.

<רון דול: הסכים לאפשר לשרה להציג את הדברים בפני חברי הוועדה.

<רון דול: זה נעשה כמה חודשים לאחר מכן.

<רון דול: תיכף אני אמצא את התהליך המדויק.

<רון דול: שמעו את השרה והחליטו בכל זאת לא לשנות את ההמלצה המקורית הראשונית שניתנה ומשם הדברים עומדים.

<רון דול: השרה פנתה ליועץ.

<רון דול: היועץ ענה.

<רון דול: אנחנו ענינו.

<רון דול: עורכת הדין זילבר ענתה לך לאחרונה ופה אנחנו נמצאים.

עאידה תומא סלימאן: אוקיי.

עאידה תומא סלימאן: אני רוצה גם כן לשמוע מעורכת דין זילבר, שאני מודה לך שהגעת היום.

עאידה תומא סלימאן: בבקשה גברתי.

עאידה תומא סלימאן: אני פניתי אליך גם בתקופה מסוימת ושאלתי איפה זה עומד, כי ידעתי שזה בפתחכם.

עאידה תומא סלימאן: בבקשה.

<דינה זילבר: כן, אז קודם כל תודה רבה על ההזמנה וגם תודה למציע, לחבר הכנסת נחמן שי, שהעלה את ההצעה לסדר היום.

<דינה זילבר: מבחינת תיאור המצב המשפטי, אז באמת עורך הדין של נציבות שירות המדינה, עורך הדין רון דול, הציג את השלבים כפי שהם היו.

<דינה זילבר: בתמצית, בעצם יש פה הליך שכבר מתמשך במשך שנה וארבעה ימים, שבמסגרתו עניינה של המועמדת הקונקרטית שהשרה רצתה למנות לתפקיד, נידון פעמיים בפני ועדת המינויים בנציבות שירות המדינה, שפעמיים דנה, בחנה את מכלול השיקולים, את הניסיון מצד אחד, את רצון השרה, אבל בשורה התחתונה קבעה שגם בגלל זיקה אישית ופוליטית שמתקיימת במועמדת, באופן שדורש שיתקיימו בה כישורים מיוחדים, לדעת התרשמות חברי הוועדה היא לא עמדה בסטנדרט המקצועי הנדרש.

<דינה זילבר: מדובר ברשות שהיא רשות שיש לה אחריות על תקציבים בהיקפים ניכרים, על עובדים, על משימות מאד מאד משמעותיות ולכן התפיסה היא שבעצם נדרשת מועמדת עם ניסיון ניהולי ויכולת משמעותית להרים פרויקטים חשובים בתחום הזה, ולגברתי אני לא צריכה לפרט עד כמה הרשות הזאת היא קריטית ומשמעותית, והגם שהוועדה באמת באופן לא שגרתי נדרשה לבחינה פעמיים ולאחר מכן, לאחר שהשרה בעצם התקשתה להשלים עם מסקנת הוועדה, היא פנתה גם ליועץ המשפטי לממשלה, שבחן את העניין בצורה מעמיקה ובשורה התחתונה לא מצא לנכון להתערב או להפוך את החלטת ועדת המינויים.

<דינה זילבר: כרגע, מבחינת המצב המשפטי, לשרה נתונה אפשרות נוספת והיא החלטה של ועדת המינויים, אותה ועדה שבעצם לא אישרה את המועמדות של המועמדת.

<דינה זילבר: על פי החוק זו ועדה שהיא ועדה שממליצה לממשלה.

<דינה זילבר: בעצם מי שהוא בעל הסמכות, הגוף שהוא בעל הסמכות זו הממשלה ולשרה נתונה אפשרות נוספת למיצוי ההליך בהבאת המינוי של אותה מועמדת לממשלה, למרות המלצתה השלילית של ועדת המינויים.

<דינה זילבר: במצב דברים כזה, על פי הפסיקה שעסקה בהקשרים של מינויים, הממשלה יכולה לדון בעניין, אבל על מנת לסטות מהמלצת ועדת המינויים, נדרשים טעמים מיוחדים יוצאי דופן, כדי שבסופו של דבר אם וככל שהממשלה תמצא שלמרות שוועדת מינויים ברשות נציב שירות המדינה, עם נציגי ציבור, ישבה, דנה פעם ופעמיים ומצאה שהמועמדת לא מתאימה, אם בכל זאת, ולא מספיק שהממשלה תגיד שהי6א למשל הייתה חושבת אחרת, אלא צריכים איזה שהם טעמי אסטרה, טעמים מיוחדים ויוצאי דופן כדי להפוך את ועדת המינויים.

<דינה זילבר: דיון כזה עדיין לא היה.

<דינה זילבר: אני לא יודעת אם בכוונת השרה כן להביא את המועמדת לממשלה או לא, אבל מכל מקום אין ספק שלנוכח התמשכות ההליכים, אנחנו כייעוץ משפטי לממשלה סבורים שנכון מאד לפעול בדחיפות, בהקדם האפשרי לאיוש התפקיד.

<דינה זילבר: שוב, תוך כדי מיצוי ההליך הזה שנתון לשרה, אם וכלל שהממשלה תמצא שמתקיימים טעמים מיוחדים ואז היועץ יצטרך לבחון את עמדתו האם הטעמים שהממשלה מנמקת הם טעמים משכנעים, האם הוא יגן על המינוי; ואם וככל שהשרה תחליט שהיא רוצה לקדם מועמדת אחרת, אז גם צריך להתקדם במהירות, כי באמת אנחנו מכירים - - -

נחמן שי: גם זה ייקח חודשים, לפי ה - - -

עאידה תומא סלימאן: זה מה שהדאיג אותי, כי אחד הדברים, ואני חייבת להגיד, אנחנו כבר יומיים במין דיבורים סביב הנושא.

עאידה תומא סלימאן: אני באמת אהיה מעוניינת לדעת מתי בדיוק התקיימה הוועדה שנייה.

<דינה זילבר: ב-16 בספטמבר, אם אני לא טועה.

<רון דול: ב-6 בספטמבר.

<דינה זילבר: סליחה, 6 בספטמבר.

<דינה זילבר: הדיון הראשון ב-13 בינואר 2016, הדיון השני ב-6 בספטמבר.

עאידה תומא סלימאן: והפנייה ליועץ המשפטי?

<דינה זילבר: הפנייה ליועץ המשפטי הייתה ב-7 באוקטובר ותשובת היועץ המשפטי לממשלה ניתנה ב-9 בינואר.

<דינה זילבר: כרגע בעצם השרה תיאורטית יכולה, אם היא מחליטה שהיא הולכת על המועמדת הזאת, היא יכולה לפנות ולבקש להעלות את המועמדות שלה בממשלה באופן מיידי.

<דינה זילבר: אם היא מחליטה לסגת מהמועמדת הספציפית ולנסות לבחון מועמדויות אחרות, אז היא צריכה להתחיל ולפעול לאיתור מועמדת, להביא את המועמדות של המועמדת האחרת לוועדת המינויים- - -

עאידה תומא סלימאן: שוב לוועדה.

<דינה זילבר: כן.

<דינה זילבר: בכל מקרה, בכל אחד מהמסלולים הללו צריך להתקדם להבנתנו במהירות, בגלל שבאמת התמשכות התקופה שמשרה כל כך חשובה, עם השפעות בעצם על כלל הציבור הישראלי לא מאוישת, כמובן חבל להשאיר תפקיד כזה לא מאויש, עם כל הפוטנציאל של מה שאפשר לעשות טוב באמצעות ברשות הזאת.

עאידה תומא סלימאן: תודה.

עאידה תומא סלימאן: אני לא במקרה שאלתי על התאריכים של התכנסות הוועדה וגם כן של הפנייה ליועץ המשפטי, כי אני הייתי יוצאת מנקודת הנחה שתפקיד כל כך חשוב, שהוא שווה כמעט למנכ"לות של משרד מסוים, זה תפקיד שגם מוטלת עליו אחרות להיות חלק מחקיקה שקשורה בנושאים המגדרים ובנושאים שקשורים לנשים.

עאידה תומא סלימאן: זאת רשות אחראית גם על פרויקטים במיליוני שקלים שאפשר לבצע אותם.

עאידה תומא סלימאן: להגיד לכם את האמת, יש לי תכנית שאני קידמתי, שהכרזתי עליה בשיתוף עם השרה ב-8 במרס, שקשורה ליועצות בשלטון המקומי, שמעוכבת עד היום הזה מכל מיני סיבות.

עאידה תומא סלימאן: אולי אם היה מישהו או מישהי שכל המאמץ שלה והמרץ שלה מושקע לקדם את הרשות, זה היה מתקדם אחרת.

עאידה תומא סלימאן: הזכרתי גם את הוועדה הממשלתית שהייתה אמורה לקום בשנת 2014.

עאידה תומא סלימאן: עד היום לא הוקמה.

עאידה תומא סלימאן: התפקיד קשור גם לכל מיני ארגונים בינלאומיים שצריך לדווח להם וצריך להביא את הדיווחים האלה בפניהם וגם זה מתבטל.

עאידה תומא סלימאן: זה כבר שנה.

עאידה תומא סלימאן: אנחנו לא מדברים על חודשיים.

עאידה תומא סלימאן: אנחנו לא מדברים על שלושה חודשים, שזה תהליך שקורה לפעמים.

עאידה תומא סלימאן: שנה שלמה.

עאידה תומא סלימאן: אני רואה את ההבדל.

עאידה תומא סלימאן: הפרש הזמנים בין כל צעד שנעשה, הוא לא מעיד על חירומיות.

עאידה תומא סלימאן: הוא לא מעיד על מצב שאפשר להבין ממנו שקולטים שזה תפקיד שצריך לאייש אותו מהר מאד, וחבל לי.

עאידה תומא סלימאן: אני מרגישה שעל הדברים האלה הייתי רוצה לקבל תשובה ואנחנו כן נקבל עליהם תשובה.

נחמן שי: יש לי שאלה אלייך, עורכת הדין זילבר.

נחמן שי: האם יש איזה שהוא זמן מרבי שתפקיד כזה יכול להמתין מבלי שיאויש בדרך כזו?

נחמן שי: אין?

<דינה זילבר: לא, זה עניין של סבירות.

<דינה זילבר: זאת אומרת אין בדברים האלה אמות מידה ברורות, אבל ברור שבנוגע למינויים כל כך בכירים בשירות המדינה, שיש להם סמכויות תפקידים, השפעה על הציבור, כמובן שהדברים צריכים להתבצע בשקידה הראויה.

<דינה זילבר: לטעמנו מדובר בפרק זמן ארוך מדי ובכל אחת מהאופציות שנתונה לשרה, בין בקידום המועמדות של אותה מועמדת ספציפית במיצוי התהליך שעדיין היא יכולה לנסות בפני הממשלה, או בין בחירה בהליך של ניסיון לאתר מועמדת אחרת, צריך להתקדם בכל אחד מהאפיקים האלה במהירות האפשרית.

נחמן שי: הזמן פקע, בוא נאמר ככה, בלשון יותר חופשית, לא משפטית.

עאידה תומא סלימאן: גם מדאיגה אותי העבודה שאפילו לא האריכו לממלא מקום להמשיך לתפקד.

עאידה תומא סלימאן: עד כמה שידוע לי, עד לפני כמה ימים, כולנו יודעים שיש ממלא מקום ועכשיו הנציבות מודיעה לי שלא האריכו לו את המינוי.

<רון דול: למיטב ידיעתנו.

<רון דול: זה מה שנמסר לנו.

<רון דול: אני רוצה להוסיף שזו בעיה מיוחדת, אבל לא ייחודית למצבים האלה שאחריות המינוי היא בידי השרים באופן בלעדי.

<רון דול: כלומר, אילו היה פה תהליך רגיל של מכרז, מזמן התפקיד היה מאויש.

נחמן שי: לא, גם למכרזים של נציבות יש - - -

<רון דול: אני אומר את זה בכוונה, גם שההליך של המכרז לוקח זמן, זה לא לוקח שנה.

<רון דול: ופה יש לנו עוד תפקידים כאלה שבאחריות השרים, שהם מינוי אישי של השרים ואנחנו נתונים לחסדי השר.

נחמן שי: מה למשל?

נחמן שי: לקצב שמכתיב השר.

<רון דול: כן.

<רון דול: גם בין ינואר לספטמבר זה זמן לא סביר.

<רון דול: ברור שכל ההליך הזה אורך זמן לא סביר ואין לנו דרך לחייב שר במקרה כזה, או שרה, לקדם את המינוי.

<רון דול: לא את מינוי הקבע ולא את המינוי הזמני.

נחמן שי: בג"ץ.

נחמן שי: הכל בג"ץ.

נחמן שי: מדינת בג"ץ.

עאידה תומא סלימאן: הנציבות לא תלך לבג"ץ, כמובן.

<רון דול: אנחנו נלך, אבל בצד השני.

נחמן שי: או הכנסת או איזה שהוא גורם ציבורי מעוניין, שיחליט שיש גבול ואז נראה שיבואו לבית המשפט הגבוה לצדק ונראה מי יגן על עמדת השרה.

נחמן שי: שמענו פה עמדה משפטית מאד מאד ברורה.

נחמן שי: גם בין הדברים של הגברת זילבר אפשר להבין היטב.

נחמן שי: צריך לאייש את התפקיד.

עאידה תומא סלימאן: אנחנו יודעים גם על מכתב שנכתב בזמנו על ידי קבוצת ארגוני נשים, פנייה לשרה ועד כמה שאני יודעת התקיים גם מפגש בין הארגונים שחתמו על המכתב ובין השרה.

עאידה תומא סלימאן: בזמנו מי שהוביל את התהליך, אם אני לא טועה, זה היה איתך-מעכי, וד"ר מירב שמואלי נמצאת איתנו.

עאידה תומא סלימאן: אם את יכולה להגיד לנו גם .

<מירב שמואלי: כן, תודה רבה.

<מירב שמואלי: כן, זה נכון, איתך-מעכי ביחד עם עוד כמה וכמה ארגוני נשים פנו לשרה בנושא הזה כבר מזמן.

<מירב שמואלי: בינתיים אין מענה.

<מירב שמואלי: אני רק רוצה לחדד משהו אחד בנוגע ל - - -

עאידה תומא סלימאן: מה זאת אומרת אין מענה?

עאידה תומא סלימאן: אתם נפגשתם.

<מירב שמואלי: הייתה פגישה שלא יצא ממנה שום דבר קונקרטי וגם לא הבטחה לתאריכים ולא ליעדים.

<מירב שמואלי: לגבי החלטת הממשלה שאת הזכרת, אני רק רוצה לחדד.

<מירב שמואלי: יכול להיות שרכיבים מסוימים מההחלטה מתקיימים.

<מירב שמואלי: יכול להיות שמשרד מסוים מציג תקציב מגדרי או שיש הכשרה כזו או אחרת, אבל חובה לזכור, ההחלטה משקפת תפיסה הוליסטית, של לטפל בכל הדברים כמקשה אחת והדבר הזה לא מתקיים.

<מירב שמואלי: דבר שני, הצוות שאמור לקום זה צוות בין משרדי.

<מירב שמואלי: יש חשיבות מאד רבה לסנכרון והתיאום.

<מירב שמואלי: גם אם כל משרד לבד עושה כל מיני דברים בנוגע להטעמת חשיבה מגדרית, עדיין צריך את הגורם שמתאם ומגשר בין כולם.

<מירב שמואלי: והדבר השלישי והאחרון, אני אגיד בקצרה, זאת החלטת ממשלה, אבל החלטה שמשקפת פעילות מאד ענפה של החברה האזרחית, של יותר משנתיים.

<מירב שמואלי: ישבו כ-40 ארגוני נשים וארגוני זכויות אדם וגיבשו תכנית פעולה להטמעת חשיבה מגדרית שהובאה לפתחה של הממשלה ובעצם ההחלטה הזאת היא איזה שהוא תוצר של הפעילות הזאת, והפעילות הזאת יש לה גם תשתית בינלאומית.

<מירב שמואלי: זה נח על יסודות החלטה 1325 של מועצת הביטחון של האו"ם שמדבר על ייצוג נשים במוקדי קבלת החלטות ועל הטמעת חשיבה מגדרית בכל הדרגים.

<מירב שמואלי: כלומר אלה דברים מאד מאד מאד עמוקים ושורשיים.

<מירב שמואלי: זה לא רק החלטה כזאת של עמוד אחד וכרגע לא ניתן ביטוי לכל הפעילות הזאת של הרבה מאד שנים.

עאידה תומא סלימאן: תודה.

עאידה תומא סלימאן: אני נזכרת עכשיו שגם ועדה מייעצת לרשות לא מונתה.

עאידה תומא סלימאן: אני לא יודעת מתי המינוי האחרון לוועדה הזו, אני יודעת שהייתה ועדה כזו.

עאידה תומא סלימאן: יושבת הראש הייתה חברת הכנסת לשעבר פרופסור נעמי חזן, אם אני לא טועה.

עאידה תומא סלימאן: אבל הוועדה הזו מושבתת כבר תקופה מאד ארוכה.

נחמן שי: אני רציתי לשאול אותך, גברתי.

נחמן שי: החלטת הממשלה אמורה להיות מיושמת בידי ה - - -

<מירב שמואלי: כן, בהחלט.

עאידה תומא סלימאן: בידי מנהלת הרשות.

<מירב שמואלי: יש לי פה את ההחלטה.

<מירב שמואלי: בכמה וכמה סעיפים מוטלת עליה אחריות קונקרטית בעצם ליישום הכולל של זה וכמובן להקים צוות שהיא תעמוד בראשותו, שבעצם אמור לגבש תכנית פעולה.

<מירב שמואלי: כדי לקחת תכנית קצת אבסטרקטית ולפרק אותה לסעיפים ספציפיים, צריך לקום צוות בראשותה ואין צוות כזה בינתיים.

עאידה תומא סלימאן: כן.

עאידה תומא סלימאן: ד"ר סקיי גרוס, מנהלת המועצה לקידום נשים במדע ובטכנולוגיה, משרד המדע.

עאידה תומא סלימאן: בבקשה, גברתי.

<סקיי גרוס: כן, שלום.

<סקיי גרוס: נכנסתי לתפקידי ממש לא מזמן וכבר התחלנו לפעול במועצה לקידום נשים במדע ובטכנולוגיה.

<סקיי גרוס: בעצם אנחנו מועצה ואנחנו פועלים בכיוונים שהם דומים לרשות לקידום מעמד האישה ובתיאום מלא שייעשה כשתיכנס לתפקידה מי שצריכה לקדם את הנושא הזה ואנחנו ממתינים לזה מאד.

<סקיי גרוס: אנחנו מתמקדים בהחלט בנושאים שקשורים למדע וטכנולוגיה, אבל אנחנו שותפים למשרדים שונים.

<סקיי גרוס: אני מאד מתחברת לדברים של ד"ר שמואלי.

<סקיי גרוס: כלומר, אנחנו מבחינתנו יוצרים פסיפס של גופים שפועלים לקידום הנושאים שקשורים בקידום נשים גם בתעשייה עתירת ידע ובמוקדים לקבלת החלטות, אבל אנחנו חייבים שותפים בכל הרמות.

<סקיי גרוס: כרגע שותף ברמה של שירות המדינה עוד חסר לנו בצורה שתוכל באמת לתכלל את המאמצים גם ברמה הזאת, כך שנוכל לפעול יחד.

<סקיי גרוס: אחד הדברים שמשרד המדע עשה בשנה האחרונה זה לפעול להקמת מרכז ידע נשים ומגדר, שאחד מראשי היא באמת פרופסור נעמי חזן, חברת הכנסת לשעבר ופרופסור חנה הרצוג, שיפעל בשיתוף עם הסדנה לידע ציבורי במכון ון ליר.

<סקיי גרוס: ובאמת גוף כזה, שנועד לקחת את כל המידע, את כל החלטות הממשלה, שיהיה בקשר גם עם גורמים מחו"ל, חלק מהקשרים עם חו"ל אנחנו עושים כאן, כמו עם ועדת הלסינקי, האיחוד האירופי וכו', אבל חלק מהקשרים עם חו"ל ייעשו באמת דרך מרכז הידע.

<סקיי גרוס: בהזדמנות הזאת אני רוצה לומר שאנחנו ממשיכים לפעול וארגוני הנשים ממשיכים לפעול וכל גורם ממשיך לפעול בדרכו ובאמת טוב מאד אם יהיה לנו פרטנר ברשות לקידום מעמד האישה.

עאידה תומא סלימאן: אוקיי, תודה.

עאידה תומא סלימאן: עורכת הדין מרים זלקינד.

<מרים זלקינד: כן, שלום, תודה.

<מרים זלקינד: הדיון הזה מאד מאד חשוב, אני שמחה שהוא מתקיים.

<מרים זלקינד: לרשות לקידום מעמד האישה בישראל יש תפקיד מאד מאד חשוב בתחומים של חינוך, חקיקה, אכיפה, פעילות למניעת אלימות נגד נשים ועוד ויש לה גם חשיבות הצהרתית וציבורית גם כלפי אזרחי ישראל וגם כלפי העולם, בזה שיש רשות שזה תפקידה, לדאוג לקידום של נשים בישראל.

<מרים זלקינד: אנחנו רואות באמת שמכיוון שלא מונתה לתפקיד הזה כבר כמעט שנה מנהלת, יש נושאים רבים שתקועים ולא מקודמים וקפואים.

<מרים זלקינד: בין היתר אני רוצה למנות את הנושא של היועצות לקידום מעמד האישה והתכנית שהזכרת קודם לכן.

<מרים זלקינד: הנושא של ייצוג נשים בוועדות ציבורית וכמובן החלטת הממשלה 2331, שד"ר מירב שמואלי דיברה עליה.

<מרים זלקינד: אנחנו קוראות לשרה לקדם את הנושא הזה ולמנות מוקדם ככל הניתן מנהלת לרשות.

<מרים זלקינד: אנחנו חושבות שזה חיינו גם לתפקוד שדולת הנשים וגם לתפקוד כלל הארגונים בישראל.

עאידה תומא סלימאן: תודה רבה.

עאידה תומא סלימאן: עורכת הדין קרן גרינבלט, מנכ"לית שותפות.

<קרן גרינבלט: תודה.

<קרן גרינבלט: אני אהיה קצרה.

<קרן גרינבלט: אני באמת רוצה לקחת את הדברים של מרים שאמרה אותם ככה בצורה מאד פורמאלית ולהגיד אותם בצורה קצת יותר דרמטית, כי אנחנו בילינו את תחילת הדיון בתאריכים ובפרוצדורה ובבירוקרטיה שקרתה ולמה זה התעכב כל כך, אבל יש פה מצב שבו הרשות לקידום מעמד האישה אמורה להיות גוף שהחקיקה שעומדת מאחוריו ותומכת בסמכות שלו, היא חקיקה מהפכנית בעולם.

<קרן גרינבלט: היא מהפכנית.

<קרן גרינבלט: הסמכויות שניתנו גם בחוק וגם בהחלטת הממשלה מדצמבר 2014, הן סמכויות שבעצם לקחת את כל עבודת החברה האזרחית בנושאים הפמיניסטיים ובנושא קידום נשים ולהפוך אותה למציאות ולעבוד ביחד עם הממשלה כדי ליצור את הגשר הזה בין עבודת הממשלה וקבלת ההחלטות לבין הפעולות של החברה האזרחית ולקחת את נושאי הטעמת החשיבה המגדרית והכנסת בכלל התפיסות הפמיניסטיות לתוך קביעת מדיניות, להפוך אותה למציאות.

<קרן גרינבלט: הדברים האלה לא קורים וזה מחדל ברמה שהארגונים, וכמובן שאנחנו ממשיכות לעבוד, כמובן שאנחנו ממשיכות לקדם את הדברים שאנחנו רוצות, אבל אם אין לנו אבירה שיושבת במוקד בכיר של קבלת החלטות ומביאה את הממשלה ואת משרדיה להקצות את המשאבים ולהקצות את המאמצים ולקבל את ההחלטות שיטמיעו את כל היוזמות האלה שבאות מהחברה האזרחית, אז אנחנו קצת פועלות על ריק ויש חשש אמיתי שהרשות הזאת תתפוגג, אם לא ימנו מנהלת שתיקח את כל המוסד שיכול להיות מופלא ותממש את הפוטנציאל שלו.

<קרן גרינבלט: גם אם הרשות לא פעלה כמו שהיא הייתה צריכה לפעול בקדנציה הקודמת שלה, זה רק אומר שיש לנו פה הזדמנות לתקן את הדבר הזה ולמנות מנהלת לרשות הזאת, שתיקח את הרשות ובאמת תהפוך אותה למוסד המופלא ופורץ הדרך שהיא יכולה להיות ושיש לה את הסמכות בחקיקה להיות.

<קרן גרינבלט: אז זה ככה מהכיוון של הארגונים הפמיניסטיים.

<קרן גרינבלט: תודה.

עאידה תומא סלימאן: תודה.

עאידה תומא סלימאן: עורכת הדין קרן הורוביץ, מרכז רקמן.

<קרן הורוביץ: שלום.

<קרן הורוביץ: אני רוצה לתת עוד זווית לחוסר הזה שאנחנו מרגישים בו.

<קרן הורוביץ: אנחנו ארגון שמתעסק בקידום חקיקה ובשינוי מדיניות בעולם דיני המשפחה, מתוך מטרה לבער את האפליה שיש נגד נשים בתחום הזה, שהיא אחד התחומים שיש בו את האפליה הכי גדולה לנשים במדינת ישראל.

<קרן הורוביץ: חלק מתפקידי הרשות בחוק הוא לתת חוות דעת על הצעות חוק שקשורות, שיש להן היבטים מגדריים ואנחנו מרגישים לבד כרגע בחזית הזאת.

<קרן הורוביץ: אנחנו לא רואים חוות דעת.

<קרן הורוביץ: ף למרות שלכאורה יש רשות, לא מוגשות חוות דעת של הרשות לקידום מעמד האישה לעניין חקיקה שיש לה היבטים מגדריים מאד קשים.

<קרן הורוביץ: אני רק אתן כמה דוגמאות.

<קרן הורוביץ: אתמול נשלחה אלי טיוטא של הצעת חוק שמדברת בעצם על להקל את המצב שיוכלו לשאת אישה שנייה.

<קרן הורוביץ: אני חושבת שאם הייתה רשות לקידום מעמד האישה, לא יתכן שהצעת חוק כזאת הייתה מוגשת ולא הייתה עמדה ממשלתית שמתנגדת אליה בכל תוקף.

<קרן הורוביץ: כל מיני מהלכים חקיקתיים ש - - -

עאידה תומא סלימאן: סליחה שאני קוטעת, אבל אנחנו ממש רוצים לדעת מי הגיש.

<קרן הורוביץ: טיוטא של הצעת חוק של חבר הכנסת יואב בן צור.

<קרן הורוביץ: היא עדיין לא קיבלה פ'.

<קרן הורוביץ: היא מתייחסת בעיקר למגזר היהודי.

עאידה תומא סלימאן: כן, אני בטוחה.

עאידה תומא סלימאן: אני בטוחה.

<קרן הורוביץ: כשאין רשות שבאה ושמה את מלוא כבוד משקלה ואומרת שלהצעת החוק הזאת יש השלכות מגדריות מאד קשות ורק ארגוני החברה האזרחית מגישים חוות דעת, אני חושבת שזה אומר.

<קרן הורוביץ: זה פוגע ומאפשר לכאלה הצעות חוק להתקדם.

<קרן הורוביץ: עוד דוגמא: הצעה של חבר הכנסת אייכלר, שבעצם נועדה לקחת אותנו אחורה.

<קרן הורוביץ: החל מהכנסת הקודמת יש בוועדה למינוי דיינים ארבע נציגות נשים, בשעה שאינהרנטית יש שם שריון לארבעה גברים.

<קרן הורוביץ: לטענתו, או לא לטענתו, כפי שהוא מציע בהצעת החוק שלו צריך לדאוג שיהיה עוד שריון לעוד גברים.

<קרן הורוביץ: זה הצעות חוק שמישהו מטעם המדינה צריך להגיד, לא רק ארגוני החברה האזרחית – לא יקום ולא יהיה ואף אחד לא אומר את זה כרגע.

<קרן הורוביץ: אז אני די בטוחה שאם הייתה מנהלת לרשות הדברים היו מתנהלים אחרת.

עאידה תומא סלימאן: תודה רבה.

עאידה תומא סלימאן: ציפי דיק, בבקשה.

<ציפי דיק: אני פעילה חברתית, סביבתית וציבורית מראשון לציון, משקיפה בוועדה הזאת.

<ציפי דיק: את הנחיצות של מנהלת הרשות כולנו הבנו כרגע, אני לא אחזור על זה.

<ציפי דיק: מה שאני רוצה לשאול, שאלת תם.

<ציפי דיק: למה יש נציגה אחת?

<ציפי דיק: למה מועמדת אחת?

<ציפי דיק: השרה יכולה להעמיד מועמדת אחת.

<ציפי דיק: למה לא להציג עוד מועמדים שהוועדה תוכל לבחון אותם?

<ציפי דיק: למה להיתקע על אחד?

עאידה תומא סלימאן: כי זה מינוי, לא מכרז.

עאידה תומא סלימאן: זה מינוי של שרה.

<ציפי דיק: אם זה מינוי, אז אולי צריך לפעול לשינוי הדבר הזה על מנת לא לתקוע את הדבר.

<ציפי דיק: וזה שהיא עומדת על כך שהנציגה הזו תיבחר, דווקא זו, אני לא יודעת, זה מעורר תהיות, בעיני בכל אופן.

<ציפי דיק: לי מותר להגיד.

עאידה תומא סלימאן: גם לי מותר, מה זאת אומרת?

<ציפי דיק: אוקיי.

עאידה תומא סלימאן: זה שלא אמרתי, זה לא אומר שאני מנועה בי.

<ציפי דיק: שנה שלמה היא מתעקשת על בחורה אחרת, כאילו אין שני לה.

<ציפי דיק: אין מועמדת יותר ראויה ממנה.

<ציפי דיק: זה מעורר תהיות, סליחה.

עאידה תומא סלימאן: אוקיי.

עאידה תומא סלימאן: אני חושבת שכולנו מבינות את החשיבות של מינוי מנהלת רשות ואני לא חושבת, עורכת הדין קרן גרינבלט, שאת לקחת את זה ועשית את זה כאילו דרמטי.

עאידה תומא סלימאן: אני חושבת - - -

<קרן גרינבלט: זה באמת דרמטי.

עאידה תומא סלימאן: אני חושבת שאפילו אנחנו עדיין מדברות בצורה מאד רכה ועדינה על הנושא.

עאידה תומא סלימאן: אני חושבת שהעניין הוא אכן דרמטי, במיוחד בימים האלה.

עאידה תומא סלימאן: בימים שבאמת כל מה שקורה מסביבנו מעיד ואני אמרתי את זה כמה פעמים כבר ואני חוזרת על זה, בכל מה שקשור לשוויון מגדרי והתפיסה של מה זה שוויון מגדרי בזמן שכבר מחפשים לעשות שריון לגברים, והבנה של באמת קידום זכויות נשים וקידום מעמד האישה.

עאידה תומא סלימאן: בימים האלה אני הבעתי את דאגתי מכל מה שקורה מזרם החקיקה שאנחנו מוצפות בו, מהחולשה לפעמים והפגיעה הקשה שהייתה בשנים האחרונות בעשייה של ארגוני הנשים מכל מיני סיבות, כולל כל החולשה הכלכלית של הארגונים שמקשה עליהם גם כן לתפקד ולעמוד מול המתקפה הקשה הזו על מעמד הנשים ועל זכויות נשים.

עאידה תומא סלימאן: בזמנים כאלה חשוב לנו דווקא שתהיה רשות ממלכתית חזקה, מתפקדת, שיכולה להיום שומר הסף בפני כל הניסיונות האלה שאנחנו רואים אותם בהתחזקות, את הדתיזיה וגם את הדרת הנשים מהמרחב הציבורי וגם אי מילוי כל מיני הוראות חוק שנוגעות לשיפור מעמדן של נשים.

עאידה תומא סלימאן: בימים כאלה צריך רשות חזקה, צריך מנהלת רשות, שמקדישה את זמנה ואת פועלה כדי לחזק את הרשות, כדי למלא את התפקידים המוטלים על הרשות, שכוללים חקיקה, חוות דעת ומעורבות בתהליכי חקיקה, מעורבות בתהליכי קביעת מדיניות של כלל המשרדים ולא רק של משרד אחד.

עאידה תומא סלימאן: הרשות אמורה להוות את הסמכות ואת ההבנה ואת ההכשרה לכלל המשרדים – איך לתפקד בצורה יותר נכונה מבחינת הטעמת החשיבה המגדרית, התכנון המגדרי והתקצוב המגדרי.

עאידה תומא סלימאן: כולם ביחד.

עאידה תומא סלימאן: לצערי הרב אני חושבת שאנחנו לא התמהמהנו על התאריכים במקרה.

עאידה תומא סלימאן: אנחנו בדקנו את התאריכים כדי להבין האם באמת יש הבנה אמיתית לצורך לזרז את התהליך הזה, בצורך לעשות מאמץ אפילו יותר מהרגיל כדי לקבוע שתהיה מנהלת כמה שיותר מהר.

עאידה תומא סלימאן: לצערי הרב ההתרשמות שלי ובמיוחד כשנודע לי שלא האריכו את תקופת ממלא המקום, שזה כנראה לא נושא ב-Top priority, שזה לא נושא בסדר עדיפות מאד גבוה, אחרת היה צריך לדחוף את העניינים יותר מהר.

עאידה תומא סלימאן: אני לא באה פה לתמוך במינוי פלונית או אלמונית, זה לא העניין שלי, זה התפקיד של השרה למנות, זה התפקיד של השרה למנות, אבל אנחנו כן נעמוד על זה שיהיה מינוי.

עאידה תומא סלימאן: שיהיה מינוי ואז אפשר באמת לבדוק האם ממלאים את התפקיד כמו שצריך או לא.

עאידה תומא סלימאן: אני חושבת שהגיע הזמן לבחון את האפשרויות הנתונות בפני השרה, או להתקדם עם המינוי אם היא מאמינה וההרגשה שלי, מהשיחות שהיו לי איתה, שהיא אכן מאמינה במועמדת שהיא העמידה.

עאידה תומא סלימאן: אם כך, אז כפי שהבנתי מעורכת הדין דינה זילבר, יהיה צורך במתן סיבות ונימוקים מאד מיוחדים כדי להעביר החלטה שכבר נפסלה על ידי ועדת המינויים בנציבות.

<דינה זילבר: כן, את צודקת, רק שעוד יש גם את השלב הזה שראש הממשלה צריך להחליט אם הוא מעלה את הנושא לסדר היום.

<דינה זילבר: מי שקובע את סדר היום של ישיבות הממשלה זה ראש הממשלה ותיאורטית יכול להיות מצב שבו, גם אם השרה מעוניינת להעלות, מפאת שיקולים כלליים של ראש הממשלה זה לא עולה.

<דינה זילבר: אז יש גם רכיב שלא תלוי בשרה עצמה.

עאידה תומא סלימאן: כן, תיאורטית הוא יכול להיות עסוק בדברים אחרים.

נחמן שי: עורכת הדין זילבר, לאחרונה הייתה סוגיה מסוימת דומה או שונה, שעמדה לפני הממשלה, של מינוי יושב ראש התעשייה האווירית, שבה גם כן ועדה אחרת נדמה לי, לא הוועדה של הנציבות אלא ועדה אחרת, אותה ועדת למינוי בכירים בשירות הציבורי - - -

<דינה זילבר: נכון, ועדת גילאור.

נחמן שי: נכון, היא פסלה או עצרה מינוי של אדם מסוים והממשלה על אפה ועל חמתה של הוועדה הזאת בכל זאת החליטה על המינוי.

נחמן שי: נדמה לי פעם שנייה אפילו.

נחמן שי: האם המינוי הזה עבר?

עאידה תומא סלימאן: של מי?

נחמן שי: של יאיר שמיר.

<דינה זילבר: יש הבדל בדרכי המינוי בין מינויים שהם מינויים בשירות המדינה, כמו המינוי הזה, שזה באמת מינוי שנידון על ידי ועדת המינויים, לבין מינויים בחברות ממשלתיות, ששם באמת מדובר במינוי מאד מאד בכיר של אדם שכיהן כשר לשעבר, יאיר שמיר, ושם באמת עלתה שאלה לא מבחינה זיקה פוליטית וגם לא מבחינת העניין של ההתאמה שלו, אלא הייתה שם שאלה האם בעצם בן אדם שמכהן כראש של שתי חברות ממשלתיות – נת"ע אם אני לא טועה ושל התעשייה האווירית – האם זה סביר או אפשרי שהוא יכהן כיושב ראש בשתי חברות ואז בעצם החזירו את זה.

<דינה זילבר: אם אני לא טועה זה מינוי שטופל על ידי קולגה שלי, אבי ליכט, שהוא מטפל בנושא של מינויים בחברות ממשלתיות.

<דינה זילבר: אם אני לא טועה זה הוחזר לבחינתה של הוועדה המקבילה לוועדת המינויים של הנציב, שם זה ועדה ברשות שופטת של בית המשפט לשעבר, ועדת גילאור, שלדעתי התהליך עדיין לא הסתיים.

<דינה זילבר: זאת אומרת למיטב ידיעתי.

נחמן שי: וזה תהליך שדומה?

נחמן שי: בעיקרון הוא דומה?

<דינה זילבר: כן, בעיקרון הוא מאד דומה.

<דינה זילבר: זאת אומרת שבאמת הוועדות האלה הן כולן ועדות ממליצות.

<דינה זילבר: המינויים ברמות אלה זה מינויים באישור ממשלה וממשלה יכולה, זאת אומרת יש מקרים שבהם באמת יש טעמים מיוחדים, יש איזו דחיפות, צורך חיוני שההמלצה של ועדת המינויים לא מבוססת.

<דינה זילבר: במקרה שלנו, במקום שבו בעצם מדובר בדיון שהתקיים לא פעם אלא פעמיים, הנושא נבדק מכל כיווניו, נבחן גם על ידי היועץ המשפטי לממשלה, שלא מצא לנכון להתערב וגם הדברים מאד ברורים.

<דינה זילבר: זאת אומרת בעצם יש שם מצד אחד את ההערכה המאד ברורה של השרה למועמדת הספציפית, מצד שני באמת עניין של זיקה אישית ופוליטית ואיזו שהיא הערכה של הוועדה לאי עמידה בסך התכונות הנדרשות לתפקיד כל כך בכיר.

עאידה תומא סלימאן: אני הבנתי מהדברים שלך שגם כן כאשר יש זיקה פוליטית, דווקא צריך - - -

<דינה זילבר: כישורים מיוחדים.

עאידה תומא סלימאן: כישורים מיוחדים מעל אפילו, כדי להצדיק את המינוי הזה.

<דינה זילבר: כן, נכון.

עאידה תומא סלימאן: וזה המקרה.

<דינה זילבר: כן.

<דינה זילבר: במסגרת הדיונים של הוועדה, הוועדה גם עמדה על העניין הזה של האם, שוב – אני לא מכירה את המועמדת ואני לא בחנתי את הדברים בעצמי - אבל השאלה היא האם באמת בוא נגיד מסלול של מישהו שהיה עוזר פרלמנטארי ואחרי זה עוזר שר, האם זה מהווה את הניסיון הניהולי הנדרש למשרה שהיא בעצם מקבילה לתפקיד של מנכ"ל במגזר הציבורי.

<דינה זילבר: זאת אומרת האם זה כשלעצמו זה מספיק והרבה פעמים בוחנים את זה בשים לב למכלול העשייה של בן אדם, למסלול המקצועי שהוא עשה, לדברים נוסעים שהוא עשה לפני ואחרי.

<דינה זילבר: במקרה הזה ההתרשמות של הוועדה, שכללה גם נציגי ציבור – זה גם הנציב וגם שני נציגי ציבור, שזה אנשים שהם מנוסים בדברים האלה, זאת אומרת הם בעצם בוחנים ומאשרים את כלל המינויים הבכירים בשירות המדינה.

<דינה זילבר: ההתרשמות במקרה הזה הייתה שלא לאשר את המינוי.

עאידה תומא סלימאן: אתה רוצה עוד משהו?

נחמן שי: סיימנו פחות או יותר?

עאידה תומא סלימאן: אני חושבת.

נחמן שי: אז עוד פעם אני רוצה להודות לך עאידה, שכינסת את הדיון ולכל המשתתפות.

נחמן שי: אני חושב שהזמן אוזל וצריך למנות.

נחמן שי: השרה לא יכולה הייתה להגיע, דיברנו איתה עד שעה מאוחרת מאד אתמול בערב ואני חושב שהוועדה הזאת היום צריכה לצאת מפה בקריאה נמרצת לשרה או לכל גורם אחר, כדי להביא לכך שהמינוי ייצא לפועל בזמן הקצר ביותר.

נחמן שי: החיים לא מחכים ושום דבר לא מתעכב.

נחמן שי: להיפך.

נחמן שי: שמענו אפילו על נזקים שנגרמים כתוצאה מהעובדה שאין מנהלת לרשות.

נחמן שי: אני לא יודעת מה תוחלת החיים בכלל של הממשלה הזאת, אבל אין לי ספק שדווקא בימים של אי יציבות פוליטית, לשירות הציבורי יש חשיבות יותר גבוהה, דווקא לבעלי תפקידים שממשיכים מעבר לממשלה או לגוף פוליטי כזה או אחר, כי זה חוט השדרה של השירות הציבורי, ולכן חשוב שהתפקיד הזה יאויש, שהמנהלת תמונה ונוכל לצאת לדרך ואז תהיה לך גם פרטנרית לכל הדברים החשובים שאת עושה פה בוועדה שלך, ואני מקווה שזו תהיה רוח הדברים שתצא היום מפה, מהדיון הזה, ועוד פעם תודה רבה לכולם.

<דינה זילבר: תודה רבה.

עאידה תומא סלימאן: כן, אני רק רוצה לציין בפני הוועדה בסיכום שלי, שהוועדה ויושבת הראש מביעים דאגה ובאותו זמן גם איזה שהוא – לא יודעת אם כעס זו המילה הנכונה.

עאידה תומא סלימאן: לפעמים גם העברית שלי – כשזה מגיע לרגשות העברית לא עוזרת לי.

עאידה תומא סלימאן: אז אני אומרת שאני - - -

<ציפי דיק: אולי מורת רוח.

עאידה תומא סלימאן: מורת רוח, תודה רבה.

עאידה תומא סלימאן: הנה, אתם רואים?

עאידה תומא סלימאן: מורת רוח מהעובדה שתפקיד שהוא כל כך חשוב וחיוני ומוטלת עליו אחריות מאד גדולה, שקשורה בעשייה לקידום מעמד הנשים ולשוויון, בעצם לקידום מעמד נשים – זאת הרשות לקידום מעמד האישה, למרות שהייתה החלטה בממשלה שחשבו לשנות בכלל את השם, אבל בימים כאלה יש חשיבות רבה לתפקיד הזה.

עאידה תומא סלימאן: אנחנו מביעות מורת רוח מזה שהמינוי מתעכב כבר שנה.

עאידה תומא סלימאן: אני חושבת שהגיע הזמן לקחת את הנושא בעדיפות מאד גדולה ולפעול בצורה מהירה למילוי התפקיד הזה, או דרך התקדמות בשתי הדרכים שכבר עלו בישיבה הזו - או לנסות לקדם את המינוי ולהוכיח שיש טעמים מיוחדים ונסיבות מיוחדות לקבל את ההמלצה של השרה ו/או – ואני בטוחה שיש הרבה נשים מאד מוכשרות, מאד משכילות, מאד מחויבות לנושא במדינת ישראל, שעוד יכולות למלא את התפקיד הזה, רק צריך לחפש אותן, או לפחות להסתכל על השמות ולבדוק ואולי להציע שם אחר כדי שנתקדם מהר.

עאידה תומא סלימאן: בסופו של דבר יש פה אינטרס ציבורי כללי, שהוא מעבר למינויים אישיים.

עאידה תומא סלימאן: אנחנו נפנה לשרה בנושא הזה.

עאידה תומא סלימאן: נשמח אם השרה תחליט להגיע לוועדה בקרוב מאד ולהודיע מה התכניות שלה והצעדים הבאים שהיא רוצה לעשות, או לפחות נשמח גם יותר אם היא תבוא להכריז על מינוי שכבר נעשה.

עאידה תומא סלימאן: אנחנו מצטערים על זה שהמשרד, על כל נציגיו – מהשרה, למנכ"ל, לאחרים - לא הגיעו לדיון הזה.

עאידה תומא סלימאן: בדרך כלל זה לא מקובל.

עאידה תומא סלימאן: אם הוועדה מוציאה הזמנות כאלה, לפחות נציג אחד חייב להיות נוכח.

עאידה תומא סלימאן: הייתי מצפה שלפחות ממלא מקום מנהלת הרשות יגיע, אבל הבנתי היום שאין ממלא מקום למנהלת הרשות.

עאידה תומא סלימאן: אז אנחנו נפנה גם לשרה ונבקש לפחות שיהיה מינוי למילוי מקום אמיתי עד המינוי הבא.

עאידה תומא סלימאן: תודה רבה.